Document ID: 31976R0300

Uredba Sveta (ESPJ, EGS, Euratom) št. 300/76
z dne 9. februarja 1976
o kategorijah uradnikov, upravičenih do dodatkov za izmensko delo, ter stopnje in pogoji dodeljevanja dodatkov
SVET EVROPSKIH SKUPNOSTI JE
ob upoštevanju Kadrovskih predpisov za uradnike in pogojev za zaposlitev drugih uslužbencev Evropskih skupnosti, določenih z Uredbo (EGS, Euratom, ESPJ) št. 259/68 [1], kakor je bila nazadnje spremenjena z Uredbo (Euratom, ESPJ, EGS) št. 2577/75 [2], zlasti drugega odstavka člena 56a Kadrovskih predpisov,
ob upoštevanju predloga Komisije, ki ga je predložila po posvetovanju z Odborom za Kadrovske predpise,
ker mora Svet na predlog Komisije predložen po posvetovanju z Odborom za Kadrovske predpise, določiti kategorije uradnikov upravičenih do dodatkov za izmensko delo, ter stopnje in pogoje dodeljevanja dodatkov,
SPREJEL NASLEDNJO UREDBO:
Člen 1
1. Uradnik, plačan iz skladov za raziskave in investicije in zaposlen v enoti Skupnega raziskovalnega centra ali v okviru posredne dejavnosti, ali plačan iz sredstev za tekoče poslovanje in zaposlen v računalniškem centru ali v oddelku za varovanje, in ki opravlja izmensko delo v smislu člena 56a Kadrovskih predpisov, je upravičen do dodatka za izmensko delo, ki znaša:
- 2685 belgijskih frankov - če dela v dveh izmenah, razen ob sobotah, nedeljah in praznikih,
- 4430 belgijskih frankov - če dela 24 ur, razen ob sobotah, nedeljah in praznikih,
- 6041 belgijskih frankov - če dela neprekinjeno.
Za dodatek se uporablja ponder, ki se uporablja za uradnikovo plačo.
2. Če izmensko delo ne poteka ves mesec, se izplača ena tridesetina navedenega dodatka za vsak dan izmenskega dela. Vendar pa se dodatek ne izplača, če je število dni izmenskega dela manj kot tri na mesec.
3. Uradnik, ki lahko dokaže, da v obdobju, ki ne presega meseca dni, ni mogel opravljati izmenskega dela zaradi bolezni, nesreče, prekinitve dela, dopusta zaradi usposabljanja ali letnega dopusta, obdrži pravico do dodatka. Če obdobje, v katerem uradnik ne more opravljati izmenskega dela, presega mesec dni, pravica do dodatka miruje od konca tega meseca do takrat, ko ponovno začne delati.
Člen 2
Uradnik, upravičen do izplačila dodatka iz člena 1, sme prejemati dodatke za posebej naporno delo iz člena 100 Kadrovskih predpisov do največ 600 točk, kar se določi v skladu z Uredbo (Euratom) št. 1799/72 [3].
Člen 3
Ta uredba se smiselno uporablja za začasne uslužbence, pomožne uslužbence in uslužbence enote.
Člen 4
Člen 1 in drugi odstavek člena 4 Uredbe Sveta (Euratom) št. 1371/72 z dne 27. junija 1972 o določitvi stopenj in pogojev posebnih dodatkov, ki se lahko dodelijo uradnikom ali uslužbencem, plačanim iz skladov za raziskave in investicije, ter zaposlenim v enoti Skupnega raziskovalnega centra ali v okviru posredne dejavnosti za določene storitve posebne narave [4], se razveljavita.
Člen 5
Ta uredba začne veljati dan po objavi v Uradnem listu Evropskih skupnosti.
Uporabljati se začne 1. februarja 1976.
Ta uredba je v celoti zavezujoča in se neposredno uporablja v vseh državah članicah.
V Bruslju, 9. februarja 1976

Labels: 9
15
19